Naui zotodepa Zeso iaza denima uati uati tade:
—Tibodideniza ticappinemana terrerarri.
Deozara parrissa tiquenanissa tarri.
Ouaza naqui parrissa tiquenanissa tarri.
Occa Abicca ozauarri timadimananiuarrinepe mamadi carri tani.
Rridacca timadimananiuarrine mamadi nouerezape tiadeniza uati onaponerre onade.
Nazama ouape ticcadeni mamadi onanarroraniuarrine Abiuarri occaninitoui.
Abiuarri occaniza ticcadeni mamadi onanarrorezape titouideni occaronapomanitoui.
Nezape oua ohomadi naniza tiadeni naqui timadimananiuarrine tiadeni ouaccani-baqquinitoui.
Tiadenipe arri occaniuarri orrauine nauatoqquiri tiquenani −nade Zeso.
Naraha Tome attia:
—Ia Maride nerrecouarri ticcaniuarrine?
Narraro uimape ssamoqquiri inani.
Nerrecoma ineza narraro tirrauine nauatoqquiri inaniuarrine?
−nade.
Naraha Zeso uati tade:
—Ouape rraui orrani.
Orrinena madirra Abiza bacco toquenauiuarrine.
Ouape parrissehe rrinede orrani.
Ouape camittehe rrinede orrani.
Rridacca oua noue orrirezape madirrapa Abiza bacco toquena-rraranarra.
Ouaza tinoccodeni torrizerezape occa Abiza naqui tinoccodeni torrizeranitoui.
Arri rridapana oua qqui tiquenarrarope Abiza tinoccodeni torrizerarronarraro −nade.
Naraha Piripi attipa:
—Ia Maride,
rrari,
icca Abi ia qqui tinanabaqquirri.
Narrari qqui inezape peperriua,
denima inerrerani −nade.
Naraha Zeso Piripiza uati tade:
—Piripi,
oua tiadeniza maitta omadirronerade naraha ouaza tinocco torrizera-rreraccaqui?
Arra madirra ouaza nocco torrizerarraripa occa Abiza naco nocco torrizerarrari,
onarraroparriua.
Naraha nerrecotouira ouaza:
“Icca Abi ia qqui tinanabaqquirri” tarraro?
Ouape Abiza,
Abipa ouaza,
inarrarope Abi Deo Poua orrariui.
Naraha narrarozape parrissa terreraqui?
Arri ouatti uati uati ohonanarrarope orrine rrerani.
Occa Abina ouaza madirrari.
Pouana oua totocanauato narrari.
Nazama ouattipe:
“Ouape Abiza,
Abipa ouaza” onarraroza parrissa tiquenarri.
Naraha narraroza parrissa tiquenaniuarrine ssamo tezape arri occa nauatoue qqui tarronemanaporraroza:
“Parrissa Zesopa Deo Bediua” tiquenarri −nade Zeso.
—Ouape parrissehera tiadeniza uati onana:
Ouaza:
“Parrissa ia tonassiuauabaqquiuiuarrine” tiquenezape pina arri orrinessa tinanemananitoui.
Occa Abi madiuiuarri occanini onattipe pina orrinessa tinanemaneraha denima bica tanicca tinanemananitoui.
Deoza uati tiqueneza oua onima uati uati titiquena nezape da da onanitoui.
Nani Abi Deocca deni torrehe tiadeniza auato onananiuarrine.
Rrehe,
ouaza uati uati tiquenezape ticcadeni uatinarrassa onananitoui −nade.